[Video] Boerboel fnuik 'dief' se planne | Maroela Media
Die beeldmateriaal, vermoedelik van veiligheidskameras op die perseel, wys hoe 'n boerboel 'n inbraak by 'n huis in Middelburg in Mpumalanga fnuik. Op die video kan gesien word hoe die man oor 'n muur klim en versigtig naderstap.
Dit lyk asof die man kyk hoe hy in die huis kan inkom. Minder as twee minute later kom die boerboel egter om die hoek van die huis gehardloop en bestorm hom. Die man kan nie van die kwaai hond af wegkom nie en vir meer as vyf minute lank ruk die hond die man grond toe elke keer wanneer hy probeer weghardloop.
Volgens die Middelburg Observer het hierdie toneel hom by die huis van Tanja Steenkamp afgespeel. Die koerant berig Steenkamp het by die huis gekom en die man op 'n tafel buite die huis aangetref, waar hy bebloed gestaan en skree het met die hond wat hom van onder af probeer beetkry.
Sers. Gerald Sedibe, woordvoerder van die polisie, het aan Maroela Media gesê hy is bewus van die video wat die rondte doen, maar het nie meer inligting oor die voorval nie. Volgens Sedibe is daar geen saak by die polisie aanhangig gemaak in verband met die voorval nie.